El passat 14 d'abril es va celebrar la VI Jornada Monogràfica de Seguretat del Pacient i Medicaments a l'Acadèmia de Ciències Mèdiques i de la Salut de Catalunya i Balears, organitzada pel Departament de Salut i la Societat Catalana de Farmàcia Clínica.
La temàtica d'aquesta Jornada, que se celebra bianualment, va ser el paper de les noves tecnologies en l'ús segur dels medicaments des d'una visió transversal, ja que es va comptar amb la participació de professionals tant de l'àmbit sanitari com tecnològic.
La Jornada, oberta a tots els professionals sanitaris, va ser un èxit tant d'assistència com de participació.
La inauguració de la Jornada va ser a càrrec de Roser Vallès, directora general d'Ordenació i Regulació Sanitàries del Departament de Salut; Julio Martínez, president de la Societat Catalana de Farmàcia Clínica, i Cristina Roure, vicepresidenta de l'Acadèmia de Ciències Mèdiques i de la Salut de Catalunya i Balears.
En la conferència inaugural, Tino Martí Aguasca, responsable de l'Àrea Internacional de la Fundació TicSalut, va explicar que la introducció de la tecnologia permet construir més processos, millors i diferents, ja que no només incrementa la productivitat i la qualitat, sinó que també afavoreix la innovació estructurada i la transformació dels processos.
Així mateix, va destacar la importància de millorar l'aprofitament de la tecnologia dins l'àmbit social, com a eina de col·laboració multidisciplinària i amb el pacient.
Finalment, va avisar que, malgrat que avui en dia no és possible abordar la seguretat del pacient sense les tecnologies de la informació, aquesta tecnologia també pot perjudicar si el procés no s'optimitza correctament, en casos com una identificació incorrecta del pacient, en processos en què participen persones no familiaritzades amb les noves tecnologies o per la interrupció del flux de treball per un excessiu nombre d'alertes o avisos que no aportin un valor afegit.
En la primera de les tres taules de la Jornada es van abordar les estratègies preventives de seguretat en el circuit del medicament.
Arantxa Catalán, de l'Agència d'Informació, Avaluació i Qualitat en Salut (AIAQS), va ressaltar la necessitat de disposar d'estratègies que confereixin seguretat al sistema i que ajudin a reduir l'aparició d'errors i va ressaltar els quatre pilars bàsics: la presa de decisions amb el suport d'eines electròniques, la prevenció en línia mitjançant eines que generin avisos d'aspectes rellevants en seguretat, la conciliació de la medicació entre els diferents processos assistencials i la revisió dels processos relacionats amb la medicació.
A continuació, Anna Farriols, de l'Àrea Oncohematològica de l'Hospital de la Vall d'Hebron, i Ma Carmen Frias, de l'Àrea Oncohematològica de la Corporació Sanitària Parc Taulí, van destacar l'ús imprescindible dels sistemes informatitzats per tal de garantir la traçabilitat en la preparació i l'administració de citostàtics.
Aquests sistemes incorporen controls qualitatius que garanteixen que el fàrmac és l'indicat i controls quantitatius que garanteixen la dosi que pertoca.
Igualment, poder garantir la traçabilitat dels processos permet la detecció de possibles errors de medicació a temps real i establir mesures de seguretat, la qual cosa redueix la taxa d'errors a valors propers a zero.
En la segona taula es va abordar l'ús de les noves tecnologies en el procés de dispensació de la medicació, mitjançant els diferents sistemes individualitzats de dispensació de la medicació.
En aquest sentit, Mercè Barau, vocal del Col·legi de Farmacèutics de Barcelona, va defensar l'ús del sistema personalitzat de dosificació (SPD) en les oficines de farmàcia, com una millora del procés de preparació correcta de la medicació que, a més, permet l'obtenció de millors resultats en relació amb el compliment del tractament i en l'ús racional del medicament.
Així mateix, va ressaltar el valor afegit que suposa el seguiment farmacoterapèutic per part del farmacèutic d'oficina de farmàcia.
A continuació, Aurèlia Garcia, farmacèutica d'oficina de farmàcia, i Marc Tarruell, director comercial d'HD Medi, van defensar el model de robots de dispensació automàtica, atès que aporten una millora en la preparació i manipulació dels medicaments amb una dràstica reducció dels errors.
Finalment, Joan Antoni Schonenberger, cap del servei de farmàcia de l'Hospital Arnau de Vilanova, va remarcar la necessitat de fer una revisió dels sistemes de dispensació de dosi unitària, va argumentar que no hi ha en l'actualitat un model ideal i va instar que cada institució faci les seves pròpies anàlisis per identificar quins processos no aporten valor afegit i identificar quines són les tecnologies més adients per a cada institució que permetin aportar millores, fonamentalment pel que fa a la seguretat i l'eficàcia de la medicació.
En la tercera taula es van tractar experiències innovadores en la millora de seguretat en la utilització dels medicaments.
Sergio Plata, resident de farmàcia del Complex Hospitalari d'Albacete i Alfredo Montero, resident de farmàcia de l'Hospital Nuestra Señora de Candelaria de Tenerife, van destacar les iniciatives dutes a terme en les xarxes socials per a l'ús segur dels medicaments i van remarcar el fet que la tecnologia 2.0 permet arribar a molta més gent i de forma molt més àgil i immediata.
Així mateix, van destacar que cada xarxa social pot oferir opcions diferents i que cal saber quina és la més indicada en cada moment i que, en aquest sentit, és molt important la participació i implicació de tots els actors del sistema.
Finalment, Enric Macarulla, director del centre d'innovació per a la simulació en salut 4D Health, va presentar el projecte 4DHealth, i va recalcar la necessitat que el professional sanitari pugui recrear situacions reals per tal de poder detectar tant els errors de tipus tècnic com, sobretot, aquells errors relacionats amb el factor humà com són aspectes de lideratge, empatia, coordinació o suport als companys.
Finalment, Josep Davins, subdirector general d'Ordenació i Qualitat Farmacèutiques del Departament de Salut, va clausurar la Jornada i va remarcar la necessitat de treballar conjuntament i amb la participació de tots els agents implicats per continuar millorant la seguretat en l'ús dels medicaments.
Tino Martí, R esponsable de l'Àrea Internacional de la Fundació TicSalut
Arantxa Catalán, Agència d'Informació, Avaluació i Qualitat en Salut (AIAQS)
Anna Farriols, Farmacèutica adjunt de l'àrea onco-hematològica de l'Hospital de la Vall d'Hebron
M. Carmen Frias, Farmacèutica adjunt de l'àrea onco-hematològica de la Corporació Sanitària Parc Taulí de Sabadell
Mercè Barau, Farmacèutica vocal del Col·legi de Farmacèutics de Barcelona
Aurèlia Garcia, Farmacèutica a Farmàcia Aurèlia Garcia Sala de Sabadell
Marc Tarruell, Director comercial a Espanya i Portugal d'HD Medi
Joan Antoni Schoenenberger, Cap del Servei de Farmàcia de l'Hospital Arnau de Vilanova
Sergio Plata, Resident de Farmàcia Hospitalària al Complejo Hospitalario de Albacete
Alfredo Montero, Resident de Farmàcia Hospitalària a l'Hospital Nuestra Señora de Candelaria de Tenerife
Enric Macarulla, Director del centre d'Innovació per a la Simulació en Salut, 4DHealth